Slovensko-rakúska štátna hranica

Slovensko-rakúska štátna hranica () je vnútrozemská štátna hranica, ktorá oddeľuje Slovensko a Rakúsko. Má dĺžku 106,7 km a z veľkej časti prebieha po rieke Morava, z menšej po rieke Dunaj a po zemi. Počas Studenej vojny bola ostro strážená, pretože tvorila hranicu východného bloku; dnes je možné ju voľne prekročiť, pretože je hranicou vnútri Schengenského priestoru.

Dĺžka a hraničné znaky 

Dĺžka hranice, ako ju uvádza Ministerstvo vnútra SR: 

 na vodných tokoch: 77, 0 km;
 na hraničných cestách: 4,3 km;
 na hraničných priekopách: 2,8 km;
 na priamom vyznačení: 22,6 km;
 spolu: 106,7 km.

Hraničné znaky, ako ich uvádza Ministerstvo vnútra SR: 

 základné: – ;
 hlavné: – ;
 medziľahlé: 413;
 doplňujúce: – ;
 iné: 8 ;
 spolu: 412.

Priebeh 
Ak postupujeme smerom zo severu na juh, hranica sa začína na sútoku riek Morava a Dyje, na česko-slovensko-rakúskom trojmedzí, v blízkosti obcí Sekule a Hohenau an der March. Po Morave pokračuje južne, neskôr juhozápadne a juhovýchodne až po sútok s riekou Dunaj pod Devínom, pričom ju zo slovenskej strany lemujú lužné lesy Chránenej krajinnej oblasti Záhorie. Na tomto úseku hranicu prekonáva cestný most Moravský Svätý Ján – Hohenau, železničný most Devínska Nová Ves – Marchegg a kompa Záhorská Ves – Angern an der March. Nasleduje úsek po Dunaji. Pri Karlovej Vsi hranica z Dunaja vystupuje a pokračuje po suchej zemi až k slovensko-rakúsko-maďarskému trojmedziu, pričom sa na nej nachádzajú cestné hraničné priechody z cesty I/61 na Spolkovú cestu 9, z cesty III/1020 do Kittsee, z diaľnice D4 na diaľnicu A6 a železničný hraničný priechod pri medzi stanicami Petržalka a Kittssee. Na tomto úseku sú na slovenskej strane zachované rôzne objekty opevnenia a Pohraničiarska signálka.

Sídla 
Obce, ktorých katastrálne územie siaha po slovensko-rakúsku hranicu

 Trnavský kraj
 Okres Senica
 Sekule
 Moravský Svätý Ján
 Bratislavský kraj
 Okres Malacky
 Veľké Leváre
 Malé Leváre
 Gajary
 Suchohrad
 Záhorská Ves
 Vysoká pri Morave
 Stupava
 Borinka
 Bratislava
 Okres Bratislava IV
 Devínska Nová Ves
 Devín
 Karlova Ves
 Okres Bratislava V
 Petržalka
 Jarovce
 Rusovce
 Čunovo

 
 Dolné Rakúsko
 Okres Gänserndorf
 Hohenau an der March
 Ringelsdorf-Niederabsdorf
 Drösing
 Jedenspeigen
 Dürnkrut
 Angern an der March
 Weiden an der March
 Marchegg
 Engelhartstetten
 Okres Bruck an der Leitha
 Hainburg an der Donau
 Wolfsthal
 Berg
 Burgenland
 Okres Neusiedl am See
 Kittsee
 Pama
 Deutsch Jahrndorf

Hraničné dokumentárne dielo a zmluvy 

Hraničné dokumentárne dielo slovensko-rakúskej hranice, podobne ako dielo slovensko-maďarskej hranice, vzniklo v rokoch 1921 – 1923 po Prvej svetovej vojne a rozpade Rakúsko-Uhorska ako súčasť Saintgermainskej mierovej zmluvy (podpísanej 10. septembra 1919). Skladá sa z: 
 hraničných máp:
 12 mapových listov v mierke 1 : 10000 (rieka Morava),
 14 mapových listov v mierke 1 : 2500 (rieka Dunaj),
 25 mapových v mierke 1 : 2880 (suchý úsek medzi Dunajom a Čunovom),
 podrobného popisu priebehu hraničnej čiary na spomínanom suchom úseku (ako súčasť máp v mierke 1 : 2880).
Hraničné dielo slovensko-rakúskej hranice, rovnako ako hraničné diela ostatných slovenských hraníc, je dostupné online na stránkach Informačný systém štátnych hraníc (ISŠH).

Štátnu hranicu určuje Zmluva medzi Československou socialistickou republikou a Rakúskou republikou o spoločných štátnych hraniciach podpísaná 21. decembera 1973 vo Viedni v znení neskorších zmien.  Za ČSR zmluvu podpísal Karel Komárek, za Rakúsko Rudolf Kirchschläger. V právnom systéme Slovenska sa nachádza pod číslom 95/1975 Zb. v rámci Vyhlášky ministra zahraničných vecí z 26. júna 1975 o Zmluve medzi Československou socialistickou republikou a Rakúskou republikou o spoločných štátnych hraniciach. 

Slovensko-rakúsko-české a slovensko-rakúsko-maďarské trojmedzia (oficiálne trojštátne hraničné body) bližšie dokumentujú: 
 Zmluva medzi Slovenskou republikou, Českou republikou a Rakúskou republikou o trojštátnom hraničnom bode „Dyje-Morava“ (29. september 2015, Viedeň; v právnom systéme SR ako Oznámenie Ministerstva zahraničných vecí a európskych záležitostí č. 231/2017 Z. z.),
 Protokol o spoločnom hraničnom bode a hraničnom znaku "Triplex" medzi Slovenskou republikou, Rakúskou republikou a Maďarskou republikou (22. marec 2011, Radava).

Referencie

Pozri aj 

 Štátne hranice Slovenska
 Železná opona
 Versaillský mierový systém

Externé odkazy 

 Informačný systém štátnych hraníc – hraničné dielo slovensko-rakúskej štátnej hranice dostupné online
 Zmluva medzi Československou socialistickou republikou a Rakúskou republikou o spoločných štátnych hraniciach dostupná online na portále Ministerstva spravodlivosti SR

Geografia Slovenska
Geografia Rakúska
Železná opona